ნატალი საროტი

ნატალი საროტი (ნამდვილი სახელი ნატაშა ჩერნიაკი) (დ. 18 ივლისი, 1900, ივანოვო — გ. 19 ოქტომბერი, 1999, პარიზი) — წარმოშობით რუსი ფრანგულენოვანი მწერალი.

ბიოგრაფია
1902 წელს მშობლების დაშორების შემდეგ ნატალი დედამ პარიზში წაიყვანა, თუმცა მამის სანახავად ხშირად ჩამოჰყავდა რუსეთში. 1909 წლიდან მამაც პარიზში გადავიდა საცხოვრებლად. ნატალი სწავლობდა იურისპრუდენციას, ისტორიას, სოციოლოგიას და გახდა ადვოკატი. პარალელურად გატაცებული იყო მე-20 საუკუნის ლიტერატურით, კერძოდ, მარსელ პრუსტითა და ვირჯინია ვულფით, რომელთა ნაწარმოებებიც დიდ გავლენას ახდენდა მის შემოქმედებაზე. 1925 წელს ნატალი ცოლად გაჰყვა რეიმონ საროტს, რომელთანაც 3 შვილი შეეძინა. 1939 წელს გამოვიდა საროტის ტროპიზმები ჟან-პოლ სარტრის წინასიტყვაობით. 1941 წელს ანტიებრაული მოსაზრებებით გაათავისუფლეს ადვოკატთა ბიუროდან, რის შემდეგაც უფრო აქტიურად განაგრძობდა ლიტერატურულ მოღვაწეობას. 

1956 წელს გამოსცა „ეჭვის ერა“, ლიტერატურული ესები, რომელშიც დაუპირისპირდა რომანის ტრადიციულ ხედვას. ამ ნაწარმოებით იგი ალენ რობ გრიიეს, მიშელ ბიუტორის, კლოდ სიმონისა და სხვათა გვერდით ახალი რომანის ერთ-ერთი ფუძემდებელი გახდა.

 შემოქმედება 
თავის რომანებში საროტი ცდილობს წარმოადგინოს ადამიანთა შინაგანი სამყარო, ცნობიერების მოძრაობა რომელიც მეტყველების, ე.წ. „ქვედიალოგების“ („sous-conversation“) მიღმა იკვეთება და რომელსაც მწერალი „ტროპიზმებს“ უწოდებს. ამით იგი ამხელდა ენისა და საზოგადოებისათვის დამახასიათებელ მთელ რიგ პირობითობებს. მის ნაწარმოებებში სრულიად შეცვლილია პერსონაჟის, მთხრობელისა და ამბავის სტატუსი, როგორც ეს ზოგადად ახალ რომანს ახასიათებს.

 ნაწარმოებები 

 ტროპიზმები, 1939
 უცნობის პორტრეტი, 1948
 მარტერო, 1953
 ეჭვის ერა, 1956 
 პლანეტარიუმი, 1959
 ოქროს ხილი, 1963
 სიჩუმე, 1964
 ტყუილი, 1966
 სიცოცხლესა და სიკვდილს შორის, 1968
 ისმა ანუ რასაც არაფერი  ჰქვია, 1970
 გესმით მათი? 1972
 მშვენიერია, 1975
 ის აქაა, 1978
 სიტყვის გამოყენება, 1980
 ბავშვობა, 1982
 აქ, 1995
 გააღეთ, 1997
 კითხვა, 1998

რესურსები ინტერნეტში
ნატალი საროტის ბიოგრაფია

სქოლიო

კატეგორია:ფრანგი მწერლები
კატეგორია:მწერალი ქალები
კატეგორია:ახალი რომანი
კატეგორია:რუსი ქალი რომანისტები
კატეგორია:ებრაელი მწერლები
კატეგორია:ებრაელი რომანისტები
კატეგორია:ფრანგი ქალი დრამატურგები
კატეგორია:XX საუკუნის ფრანგი ქალი მწერლები
კატეგორია:XX საუკუნის ფრანგი რომანისტები
კატეგორია:XX საუკუნის ფრანგი დრამატურგები
კატეგორია:XX საუკუნის რუსი ქალი მწერლები
კატეგორია:მწერლები ანბანის მიხედვით